Pa fer as adobas a la manera tradicional como se'n feba en Aragón, lo primero que cal fer ye picar y quitar o buro d'un puesto an que i haiga tierra de buro de buena calidat, y alavetz carriar-lo ta la «era» d'adobas an se vulcará n'un montón pa emplegar-lo dimpués. Una buena era d'adobas gosará estar en un puesto que no sía leixos ni de la mina de buro ni d'una fuent d'augua, pos si no s'habrá de carriar la uno u lo atro, lo que ferá que o proceso se torne un escamallo, pero tamién habrá d'estar bien esposada a o sol y a l'aire.